Lars Barfoed (KF), 2011-06-14:
Jeg vil gerne sige tak for en overvejende positiv modtagelse af forslaget, selv om der jo er forskellige opfattelser af sagen.
Det har jeg noteret mig.
Det er jo sådan, at regeringen, Dansk Folkeparti og fru Pia Christmas-Møller som et led i aftalen om en styrket indsats imod kriminelle bander og organiseret indbrudskriminalitet og en styrket indsats for at beskytte ofre m.v. har besluttet yderligere at styrke indsatsen, for at borgerne skal kunne føle sig trygge i deres eget hjem.
Den aftale indebærer bl.a., at straffen for hjemmerøverier bliver fordoblet, så normalstraffen som udgangspunkt vil være 5 års fængsel, og at straffen for organiseret indbrudskriminalitet hæves med en tredjedel i forhold til det strafniveau, vi kender nu.
Strafskærpelserne bliver gennemført med det lovforslag, der ligger her, men aftalen indeholder, som flere andre også har været inde på, en række andre elementer.
Det her forslag indebærer, at straffen for organiseret indbrudstyveri, der henføres under strafskærpelsesreglen i straffelovens § 286, stk. 1, gennemgående forhøjes med en tredjedel i forhold til den straf, der hidtil har været fastsat af domstolene.
Med organiseret indbrudskriminalitet menes f.eks. tyvebander, som målrettet og systematisk stjæler betydelige værdier ved indbrud, eller som på professionaliseret vis stjæler designermøbler fra private hjem eller gennemfører rambuktyverier og anden form for grov indbrudskriminalitet.
Forslaget indebærer desuden, at egentlige hjemmerøverier fremover som udgangspunkt skal anses for at være røveri af en sådan grov beskaffenhed, at forholdet bliver henført under strafskærpelsesreglen i straffelovens § 288, stk. 2, hvorefter strafferammen er fængsel i indtil 10 år.
Samtidig er det forudsat, at strafniveauet i sager om egentlige hjemmerøverier bliver forhøjet til det dobbelte i forhold til den straf, der hidtil har været fastsat af domstolene, så straffen altså som udgangspunkt vil være 5 års fængsel.
Uden for den tilsigtede strafskærpelse falder så røveri i et privat hjem med motiv af hævn eller inddrivelse af en påstået gæld eller lignende og sager med indbrud, som udvikler sig til et røveri, f.eks. fordi husets ejer kommer hjem og tager indbrudstyven på fersk gerning.
Det vil være sådan, at fastsættelsen af straffen i de enkelte tilfælde stadig væk vil bero på domstolens konkrete vurdering af samtlige omstændigheder i sagen, og det angivne strafniveau vil kunne fraviges både i op- og nedadgående retning, hvis der er skærpende eller formildende omstændigheder forbundet med forbrydelsen.
Jeg synes, det er fornuftige tiltag, vi gør her.
De skal som sagt ses i en sammenhæng med de andre elementer, der er i tryghedspakken, hvorunder vi også får en ny politienhed, der på tværs af politikredsene vil kunne efterforske den slags forbrydelser, altså organiserede tyvebander, hjemmerøvere og andre i øvrigt omrejsende kriminelle, som man f.eks. får mulighed for i højere grad at kunne pågribe ved denne tværgående politienhed.
Derfor stiger risikoen set fra forbrydernes synsvinkel for at blive pågrebet og dømt også med den skærpede politiindsats, vi gør over for disse former for borgernær kriminalitet, som med god grund skaber meget utryghed for borgerne.
Det skaber utryghed, at der er hjemmerøvere på færde.
Det skaber utryghed, at der er organiserede tyvebander på færde, som kan slå ned hvor som helst, så man ikke kan vide, om der har været indbrud i ens hjem, når man kommer hjem.
Vi skal sørge for, at der er så stor tryghed og sikkerhed i det danske samfund som muligt, og det kommer vi et skridt nærmere ved den tryghedspakke, vi indfører her, og som det her lovforslag altså er en del af.